EUROOPA KOMISJON Brüssel,29.3.2017 COM(2017) 128 final 2017/0056(COD) Ettepanek: EUROOPA PARLAMENDI JA NÕUKOGU MÄÄRUS, millega kehtestatakse Vaikse ookeani lõunaosa piirkondliku kalandusorganisatsiooni (SPRFMO) konventsiooni alal kohaldatavad majandamis-, kaitse- ja kontrollimeetmed



SELETUSKIRI 1. ETTEPANEKU TAUST • Ettepaneku põhjused ja eesmärgid Ettepaneku eesmärk on võtta liidu õigusesse üle kaitse-, kontrolli- ja täitemeetmed, mille on Vaikse ookeani lõunaosa piirkondlik kalandusorganisatsioon (SPRFMO) vastu võtnud. Euroopa Liit on SPRFMO lepinguosaline. SPRFMO on piirkondlik kalandusorganisatsioon, kes vastutab kalavarude (tuun ja tuunilaadsed liigid) majandamise eest Vaikse ookeani lõunaosas ja külgnevates meredes. SPRFMO on vastu võtnud uued kaitse-, kontrolli- ja täitemeetmed igal aastal alates oma esimesest koosolekust 2013. aastal. Käesolevas ettepanekus sisalduvad viimatised meetmed, mis tuleb liidu õigusesse üle võtta, võttis SPRFMO vastu jaanuaris 2017. SPRFMO on volitatud vastu võtma kohustuslikke otsuseid kaitse- ja majandamismeetmete kohta tema pädevusvaldkonda kuuluvate kalavarude kaitseks ja majandamiseks. Need õigusaktid on eelkõige adresseeritud SPRFMO lepinguosalistele, kuid võivad hõlmata ka käitajatele (näiteks kalalaevade kaptenid) kehtestatud kohustusi. SPRFMO kaitse- ja majandamismeetmed jõustuvad 90 päeva pärast nendest teatamist, nad on lepinguosalistele siduvad ning ELil tuleb need üle võtta liidu õigusesse selles ulatuses, milles need ei ole juba hõlmatud ELi õigusaktidega. • Kooskõla poliitikavaldkonnas praegu kehtivate õigusnormidega Varem ei ole SPRFMO kaitse- ja majandamismeetmeid üle võetud. Peamised õigusnormid selles poliitikavaldkonnas on nõukogu määrus (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks), nõukogu määrus (EÜ) nr 1005/2008 (millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks) ning Euroopa Parlamendi ja nõukogu määrus (EL) nr 1380/2013 ühise kalanduspoliitika kohta. Käesolev ettepanek ei hõlma SPRFMO otsuseid ELi kalapüügivõimaluste üle, sest Euroopa Liidu toimimise lepingu (edaspidi „ELi toimimise leping“) artikli 43 lõike 3 kohaselt võtab nõukogu vastu meetmed hindade ja maksude, toetuste ja koguseliste piirangute kehtestamise ning kalapüügivõimaluste kehtestamise ja eraldamise kohta. • Kooskõla muude liidu tegevuspõhimõtetega Ei kohaldata. 2. ÕIGUSLIK ALUS, SUBSIDIAARSUS JA PROPORTSIONAALSUS • Õiguslik alus Ettepanek tugineb ELi toimimise lepingu artikli 43 lõikele 2, kuna selle kohaselt tuleb kehtestada sätted, mis on vajalikud ühise kalanduspoliitika eesmärkide saavutamiseks. • Subsidiaarsus (ainupädevusse mittekuuluva valdkonna puhul) Subsidiaarsuse põhimõtet ei kohaldata, sest ettepanek on seotud mere bioloogiliste ressursside säästva kasutamise, majandamise ja kaitsega ühise kalanduspoliitika väliskomponendi raames. • Proportsionaalsus Kaalutud variandiga tagatakse SPRFMO kohustuste rakendamine ELis ega minda nimetatud eesmärgi saavutamiseks vajalikust kaugemale. • Vahendi valik Kuna määrus on liikmesriikides vahetult kohaldatav ja nende suhtes siduv, toetab see kavandatavate eeskirjade ühetaolist kohaldamist kogu liidus, tagades seega kõikidele SPRFMO konventsiooni alal kalapüügiga tegelevatele ELi käitajatele võrdsed võimalused.

3. JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED • Praegu kehtivate õigusaktide järelhindamine või toimivuse kontroll Ei kohaldata. • Konsulteerimine sidusrühmadega Käesoleva ettepaneku eesmärk on võtta üle kehtivad SPRFMO kaitse- ja majandamismeetmed ning muuta need lepinguosalistele siduvaks. Kõnealuseid kaitse- ja majandamismeetmeid käsitlevate SPRFMO koosolekute ettevalmistamise käigus konsulteeriti liikmesriikide ekspertide ja sidusrühmadega, samuti konsulteeriti nendega SPRFMO aastakoosolekul kogu läbirääkimiste vältel. Seetõttu ei peetud sidusrühmadega konsulteerimist kõnealuse ülevõtmismääruse seisukohast vajalikuks. • Eksperdiarvamuste kogumine ja kasutamine Ei kohaldata. • Mõjuhinnang Kuna uusi poliitikaaspekte ei määrata, ei ole mõjuhinnang käesoleva seadusandliku algatuse puhul asjakohane. Käesolev algatus on seotud kehtivate rahvusvaheliste kohustustega, mis on juba ELi jaoks siduvad, mistõttu ei ole mõjuhinnang vajalik. • Õigusnormide toimivus ja lihtsustamine Ei kohaldata. • Põhiõigused Ei kohaldata. 4. MÕJU EELARVELE Ei kohaldata. 5. MUU TEAVE • Rakenduskavad ning järelevalve, hindamise ja aruandluse kord Ei kohaldata. • Selgitavad dokumendid (direktiivide puhul) Ei kohaldata.

• Ettepaneku sätete üksikasjalik selgitus I jaotis sisaldab üldsätteid: reguleerimisese, kohaldamisala ja mõisted. Eelkõige kohaldatakse käesolevat määrust liidu kalalaevade suhtes, kes tegutsevad SPRFMO konventsiooni alal või väljaspool SPRFMO konventsiooni ala, kui kõnealused laevad laadivad ümber SPRFMO konventsiooni alal püütud liike. Seda kohaldatakse ka kolmandate riikide kalalaevade suhtes, mis saabuvad ELi sadamatesse ja mille pardal on konventsiooni alalt püütud kalandustooted. II jaotis sisaldab teatavate liikidega seotud majandamis-, kaitse- ja kontrollimeetmeid. I peatükk hõlmab SPRFMO kaitsemeetmeid, mida kohaldatakse stauriidi suhtes. II peatükk hõlmab merelinde käsitlevaid leevendusmeetmeid III jaotises sätestatakse teatavate püügiviisidega seotud majandamis-, kaitse- ja kontrollimeetmed. I peatükk hõlmab põhjapüüki. II peatükk hõlmab uurimuslikku kalapüüki. IV jaotis sisaldab ühiseid kontrollimeetmeid. I peatükk hõlmab kalapüügilube ja SPRFMO laevaregistrit. II peatükk sisaldab ümberlaadimist käsitlevaid sätteid, sh üldsätteid, ning eelnevat teatamist, ümberlaadimise järelevalvet ja ümberlaadimisjärgset teatamist käsitlevaid sätteid. III peatükk hõlmab andmete kogumist ja aruandlust. IV peatükk sisaldab sätteid seire ja vaatlejate programmide kohta. V peatükis käsitletakse selliste kolmandate riikide kalalaevade kontrolli ELi sadamates, mille pardal on SPRFMO konventsiooni alalt püütud kalandustooted, eelkõige kontaktpunktide ja määratud sadamate kehtestamist, eelnevat teatamist, kontrollikriteeriume ja -menetlust. See peatükk sisaldab ka sätteid sadamakontrolli käigus kindlaks tehtud ilmsete rikkumiste korral kohaldatava menetluse kohta. VI peatükk sisaldab jõustamise ja nõuete täitmise eeskirju, eelkõige teabevahetust seoses ebaseadusliku, reguleerimata ja teatamata kalapüügiga (ETR-kalapüük), ETR-kalapüügiga tegelevate kalalaevade SPRFMO nimekirja kantud kalalaevade suhtes rakendatavaid meetmeid ja nõuete täitmisega seotud probleemide lahendamist. V jaotis sisaldab lõppsätteid, mis käsitlevad elektrooniliste teadete ja sõnumite konfidentsiaalsust, muudatuste tegemise korda, delegeeritud volituste teostamist, rakendamist ja jõustumist. 2017/0056 (COD) Ettepanek: EUROOPA PARLAMENDI JA NÕUKOGU MÄÄRUS, millega kehtestatakse Vaikse ookeani lõunaosa piirkondliku kalandusorganisatsiooni (SPRFMO) konventsiooni alal kohaldatavad majandamis-, kaitse- ja kontrollimeetmed EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2, võttes arvesse Euroopa Komisjoni ettepanekut, olles edastanud seadusandliku akti eelnõu liikmesriikide parlamentidele, võttes arvesse Euroopa Majandus- ja Sotsiaalkomitee arvamust, võttes arvesse Regioonide Komitee arvamust, toimides seadusandliku tavamenetluse kohaselt ning arvestades järgmist: (1)Euroopa Parlamendi ja nõukogu määruse (EL) nr 1380/2013 kohaselt on ühise kalanduspoliitika eesmärk tagada, et mere bioloogiliste ressursside kasutamine aitaks kaasa pikaajalise keskkonnaalase, majandusliku ja sotsiaalse jätkusuutlikkuse saavutamisele. (2)Euroopa Liit on kiitnud nõukogu otsusega 98/392/EÜ heaks Ühinenud Rahvaste Organisatsiooni mereõiguse konventsiooni, mis sisaldab põhimõtteid ja eeskirju seoses mere bioloogiliste ressursside kaitse ja majandamisega. Euroopa Liit osaleb oma laiemate rahvusvaheliste kohustuste raames ka rahvusvaheliste vete kalavarude kaitseks tehtavates jõupingutustes.

(3)Nõukogu otsuse 2012/130/EL kohaselt on liit alates 26. juulist 2010 osaline Vaikse ookeani lõunaosa avamere kalavarude kaitse ja majandamise konventsioonis (edaspidi „SPRFMO konventsioon“), millega loodi Vaikse ookeani lõunaosa piirkondlik kalandusorganisatsioon. (4)SPRFMO raames on Vaikse ookeani lõunaosa piirkondliku kalandusorganisatsiooni komisjon vastutav selliste meetmete vastuvõtmise eest, mis on kavandatud kalavarude pikaajalise kaitse ja säästva kasutamise tagamiseks, kohaldades kalavarude majandamise suhtes ettevaatusprintsiipi ja ökosüsteemipõhist lähenemisviisi ning kaitstes nende kalavarude elukohaks olevaid mereökosüsteeme. Sellised meetmed võivad muutuda liidule siduvaks. (5)On vaja tagada, et SPRFMO poolt vastu võetud kaitse- ja majandamismeetmed võetakse täielikult üle liidu õigusesse ning et neid rakendatakse liidus ühetaoliselt ja tõhusalt. (6)SPRFMO on volitatud vastu võtma tema pädevusvaldkonda kuuluvate kalavarude kaitse- ja majandamismeetmeid, mis on lepinguosalistele siduvad. Need õigusaktid on eelkõige adresseeritud SPRFMO lepinguosalistele ja nendes on sätestatud käitajatele (näiteks kalalaevade kaptenid) kehtestatud kohustused. (7)Käesoleva määrusega ei tuleks hõlmata SPRFMO kehtestatud püügivõimalusi, sest need kalapüügivõimalused eraldatakse aluslepingu artikli 43 lõike 3 kohaselt vastu võetud kalapüügivõimalusi käsitleva iga-aastase määruse raames. (8)Selleks et SPRFMO kaitse- ja majandamismeetmete edasised siduvad muudatused kiiresti liidu õigusesse inkorporeerida, tuleks komisjonile delegeerida õigus võtta kooskõlas Euroopa Liidu toimimise lepingu artikliga 290 vastu õigusakte käesoleva määruse lisade ja asjakohaste artiklite muutmiseks. On eriti oluline, et komisjon korraldaks oma ettevalmistava töö käigus asjakohaseid konsultatsioone, sealhulgas ekspertide tasandil. Delegeeritud õigusaktide ettevalmistamisel ja koostamisel peaks komisjon tagama asjakohaste dokumentide sama- ja õigeaegse ning asjakohase edastamise Euroopa Parlamendile ja nõukogule. (9)Ühise kalanduspoliitika järgimise tagamiseks on vastu võetud liidu õigusaktid, millega kehtestatakse järelevalve-, kontrolli- ja jõustamissüsteem, mis hõlmab võitlust ebaseadusliku, teatamata ja reguleerimata kalapüügi vastu. (10)Täpsemalt öeldes on nõukogu määrusega (EÜ) nr 1224/2009 kehtestatud liidu järelevalve-, kontrolli- ja jõustamissüsteem, kasutades globaalset ja integreeritud lähenemisviisi, et tagada ühise kalanduspoliitika kõigi eeskirjade järgimine, ning komisjoni rakendusmäärusega (EL) nr 404/2011 on kehtestatud nõukogu määruse (EÜ) nr 1224/2009 üksikasjalikud rakenduseeskirjad. Nõukogu määrusega (EÜ) nr 1005/2008 on loodud ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks. Nende määrustega rakendatakse juba mitmeid SPRFMO kaitse- ja majandamismeetmetega ettenähtud sätteid. Seetõttu ei ole vaja neid sätteid käesolevasse määrusesse lisada. (11)Määruse (EL) nr 1380/2013 artikli 15 lõikega 1 on kehtestatud lossimiskohustus, mida kohaldatakse alates 1. jaanuarist 2015 väikese ja suure pelaagilise kala püügi, ärilise eesmärgiga püügi ning Läänemeres lõhepüügi suhtes. Kõnealuse määruse artikli 15 lõikes 2 on sätestatud, et lossimiskohustus ei piira siiski liidu rahvusvahelisi kohustusi, nt neid, mis tulenevad SPRFMO kaitse- ja majandamismeetmetest, ON VASTU VÕTNUD KÄESOLEVA MÄÄRUSE: I jaotis Üldsätted Artikkel 1 Reguleerimisese Käesolevas määruses sätestatakse Vaikse ookeani lõunaosa piirkondliku kalandusorganisatsiooni (SPRFMO) konventsiooni alal piirialade kalade liikide püügiga seotud majandamis-, kaitse- ja kontrollimeetmed. Artikkel 2 Kohaldamisala Käesolevat määrust kohaldatakse järgmise suhtes: a)liidu kalalaevad, kes tegutsevad SPRFMO konventsiooni alal, nagu on määratletud kõnealuse konventsiooni artiklis 5;

b)liidu kalalaevad, kes laadivad ümber SPRFMO konventsiooni alal püütud kalandustooteid; c)kolmanda riigi kalalaevad, kes taotlevad pääsu liidu sadamatesse või keda kõnealustes sadamates kontrollitakse ja mille pardal on SPRFMO konventsiooni alalt püütud kalandustooted. Artikkel 3 Mõisted Käesolevas määruses kasutatakse järgmisi mõisteid: (1)„SPRFMO konventsiooni ala“ – avamerepiirkond 10° põhjalaiusest lõuna pool, CCAMLRi konventsiooni alast põhja pool vastavalt Antarktika vete elusressursside kaitse konventsioonis määratletule, SIOFA konventsiooni alast ida pool vastavalt India ookeani lõunaosa kalanduskokkuleppes määratletule ja Lõuna-Ameerika riikide kalandusjurisdiktsiooni alla kuuluvatest piirkondadest lääne pool; (2)„kalalaev“ – mis tahes liiki ja mis tahes suurusega laev, mida kasutatakse või mis on ette nähtud kalavarude ärieesmärgil kasutamiseks, sealhulgas abilaevad, kalatöötlemislaevad ja ümberlaadimislaevad ning kalandustoodete veoks seadmestatud transpordilaevad, välja arvatud konteinerilaevad; (3)„SPRFMO kalavarud“ – kõik mere bioloogilised ressursid SPRFMO konventsiooni alal, v.a: a) sessiilsed liigid, mis kuuluvad rannikuriikide jurisdiktsiooni alla vastavalt 10. detsembri 1982. aasta Ühinenud Rahvaste Organisatsiooni mereõiguse konventsiooni (edaspidi „1982. aasta konventsioon“) artikli 77 lõikele 4; b) pika rändega liigid, mis on loetletud 1982. aasta konventsiooni I lisas; c) anadroomsed ja katadroomsed liigid; d) mereimetajad, mereroomajad ja merelinnud; (4)„kalandustooted“ – SPRFMO konventsiooni alal püügitegevuse tulemusena saadud veeorganismid või nendest valmistatud tooted; (5)„püügitegevus“ – kalade otsimine, püügivahendite vettelaskmine, paigaldamine, vedamine ja haalamine, saagi pardale võtmine, ümberlaadimine, pardal hoidmine, pardal töötlemine, kalade ja kalandustoodete üleandmine ja lossimine; (6)„põhjapüük“ – kalalaeva püügitegevus mis tahes püügivahendiga, mis puutub tõenäoliselt kokku merepõhja või põhjaorganismidega; (7)„põhjapüügi jalajälg“ – põhjapüügi ruumiline ulatus SPRFMO konventsiooni alal kindlaksmääratud aja jooksul; (8)„SPRFMO esialgne nimekiri ETR-kalapüügiga tegelevatest kalalaevadest“ – SPRFMO sekretariaadi koostatud ning SPRFMO vastavus- ja tehnilisele komiteele arutamiseks esitatud esialgne nimekiri laevadest, kes väidetavalt tegelevad ebaseadusliku, teatamata ja reguleerimata kalapüügiga; (9)„uurimuslik kalapüük“ – kalapüük, mille puhul ei ole kala püütud või mille puhul ei ole kümme aastat kala püütud teatavat tüüpi püügivahendiga või teataval püügiviisil; (10)„tavapärane kalapüük“ – kalapüük, mis ei ole keelatud või mille puhul on kala püütud või mille puhul on kala püütud teatavat tüüpi püügivahendiga või teataval püügiviisil eelneva kümne aasta jooksul; (11)„ETR-kalapüük“ – ebaseaduslik, teatamata ja reguleerimata kalapüük, nagu on määratletud määruse (EÜ) nr 1005/2008 artiklis 2;

(12)„SPRFMO mittelepinguosaline koostööpartner“ – riik või kalandusorganisatsioon, kes ei ole SPRFMO konventsiooni osaline, kuid kes on nõustunud tegema igakülgset koostööd SPRFMO poolt vastu võetud kaitse- ja majandamismeetmete rakendamisel; (13)„SPRFMO laevaregister“ – SPRFMO sekretariaadi hallatav ning SPRFMO lepinguriikide ja koostööd tegevate kolmandate riikide teadetel põhinev nimekiri kalalaevadest, kellel on lubatud püüda kala SPRFMO konventsiooni alal; (14)„ümberlaadimine“ – kõigi või osa kalalaeval olevate kalandustoodete laadimine teisele kalalaevale; (15)„muud ohustatud liigid“ – XIII lisas loetletud liigid; (16)„ohualdis mereökosüsteem“ – mis tahes mereökosüsteem (sealhulgas ka rahud, veealused mäed, hüdrotermilised lõõrid, külmaveekorallid või külmaveekäsnad), mille terviklikkust võib parima olemasoleva teadusteabe põhjal ja ettevaatuspõhimõtte kohaselt ohustada märkimisväärne kahjulik mõju, mida põhjustab tavalise kalapüügi käigus toimuv füüsiline kokkupuude põhjapüügivahenditega. II jaotis Teatavate liikidega seotud majandamis-, kaitse- ja kontrollimeetmed I peatükk Stauriid (Trachurus murphyi) Artikkel 4 Stauriidi püügi majandamine 1. Määruse (EL) nr 1006/2008 artikli 15 kohaselt peab liikmesriik kehtestama stauriidi püügi keelu tema lipu all sõitvatele kalalaevadele, kui nende kogusaak moodustab 100 protsenti nende püügi piirnormist. 2. Liikmesriigid teatavad viivitamata komisjonile püügikeeluajad. Komisjon edastab kõnealuse teabe viivitamata SPRFMO sekretariaadile. Artikkel 5 Vaatleja kohalolek stauriidipüügi ajal Liikmesriigid tagavad, et vähemalt 10 % püügireiside puhul on nende lipu all sõitvatel kalalaevadel kaasas vaatleja. Kalalaevade puhul, mis teevad kokku kuni kaks püügireisi, arvutatakse vaatleja kohaloleku 10 % ulatus traalerite puhul aktiivsetest püügipäevadest ja seinnoodalaevade puhul võrkude arvust lähtudes. Artikkel 6 Stauriidipüügi andmete esitamine 1. Määruse (EÜ) nr 1224/2009 artikli 33 kohaselt teatavad liikmesriigid komisjonile iga kuu 15. päevaks eelmisel kuul püütud stauriidi kogused.

2. Lisaks lõikele 1 teatavad liikmesriigid komisjonile stauriidipüügi kohta järgmised andmed: a)iga kuu 5. päevaks nimekirja kalalaevadest, kes tegelesid eelmisel kuul ümberlaadimisega. Komisjon edastab selle teabe SPRFMO sekretariaadile hiljemalt 20 päeva jooksul pärast kõnealuse kuu lõppu; b)viie päeva jooksul pärast iga kvartali lõppu VMS-süsteemi andmed kalalaevade kohta, kes tegelesid eelmises kvartalis aktiivse kalapüügi või ümberlaadimisega. Komisjon edastab kõnealuse teabe SPRFMO sekretariaadile kümne päeva jooksul pärast iga kvartali lõppu; c)45 päeva enne SPRFMO teaduskomitee kohtumist teadusliku aastaaruande eelmise aasta kohta. Komisjon edastab selle teabe SPRFMO sekretariaadile vähemalt 30 päeva enne SPRFMO teaduskomitee kohtumist. 3.Komisjon edastab SPRFMO sekretariaadile iga aasta 30. septembriks iga-aastased püügiandmed eelmise kalendriaasta püügikoguste kohta, arvestatuna eluskaalu järgi. II peatükk Merelinnud Artikkel 7 Merelinde käsitlevad leevendusmeetmed õngejadalaevade jaoks 1.Käesolevas artiklis sätestatud merelindudega seotud leevendusmeetmed kehtivad kõigile õngejadasid kasutavatele liidu kalalaevadele. 2.Kõigil põhjaõngejadasid kasutavatel liidu kalalaevadel peavad õngejadad olema varustatud raskustega, samuti tuleb kasutada linnutõrjeliine. 3.Liidu kalalaevad ei tohi õngejadasid vette lasta pimedal ajal ega heita kalajäätmeid vette õngejadade vettelaskmise ja väljatõmbamise ajal. 4.Õngejadad varustatakse raskustega vastavalt I lisale. 5.Linnutõrjeliine kasutatakse vastavalt II lisale. 6.Liidu kalalaevad ei tohi heita kalajäätmeid vette õngejadade vettelaskmise ja väljatõmbamise ajal. Kui see ei ole võimalik, hoitakse jäätmeid pardal kaks tundi või kauem. Artikkel 8 Merelinde käsitlevad leevendusmeetmed traalerite puhul 1.Käesolevas artiklis sätestatud merelindudega seotud leevendusmeetmed kehtivad kõigile traalnootasid kasutavatele liidu kalalaevadele. 2.Liidu kalalaevad peavad püügi ajal kasutama kahte linnutõrjeliini või kui püügitegevusest lähtuvalt ei ole linnutõrjeliini võimalik tõhusalt kasutada, tuleb kasutada linnupeletit.

3.Linnupeleteid kasutatakse vastavalt III lisale. 4.Liidu kalalaevad ei tohi heita kalajäätmeid vette õngejadade vettelaskmise ja väljatõmbamise ajal. 5.Kalajäätmed töödeldakse liidu kalalaevadel kalajahuks ja kõiki jäätmeid hoitakse pardal, merre on lubatud lasta üksnes vedelad jäätmed / pilsivesi. Kui see ei ole võimalik, hoitakse jäätmeid kalalaeva pardal kaks tundi või kauem. 6.Võrgud puhastatakse pärast iga püügioperatsiooni, eemaldades nendesse takerdunud kalad ja põhjaorganismid, et takistada lindude ligipääsu nendele püügivahendite kasutamise ajal. 7.Haalamisel on võrk võimalikult lühikest aega veepinnal; selleks tuleb vintse nõuetekohaselt hooldada ja järgida tekil sellekohast parimat tava. Artikkel 9 Merelindudega seotud andmete esitamine Oma teaduslikus aastaaruandes, mis tuleb komisjonile esitada 45 päeva enne SPRFMO teaduskomitee iga-aastast kohtumist, märgivad liikmesriigid: a)merelinde käsitlevad leevendusmeetmed, mida kõik nende lipu all sõitvad kalalaevad SPRFMO konventsiooni alal kalapüügil kasutatavad; b)mil määral pardal olev vaatleja registreerib merelindude kaaspüüki. III jaotis Teatavate püügiviisidega seotud majandamis-, kaitse- ja kontrollimeetmed I peatükk Põhjapüük Artikkel 10 Põhjapüügiluba 1.Liikmesriigid keelavad nende lipu all sõitvatel kalalaevadel tegeleda põhjapüügiga ilma SPRFMO eelneva loata. 2.Liikmesriigid, kes kavandavad põhjapüüki konventsiooni alal, esitavad komisjonile taotluse hiljemalt 45 päeva enne SPRFMO teaduskomitee kohtumist, kus nende taotlus läbi vaadatakse. Komisjon edastab taotluse SPRFMO sekretariaadile hiljemalt 30 päeva enne SPRFMO teaduskomitee kohtumist. Taotlus sisaldab järgmist: (a)põhjapüügi jalajälg, mis põhineb asjaomase liikmeriigi koostatud aruandlusel põhjapüügi või põhjapüügi koormuse kohta SPRFMO konventsiooni alal ajavahemikul 1. jaanuarist 2002 kuni 31. detsembrini 2006;

(b)keskmine püügitase ajavahemikul 1. jaanuarist 2002 kuni 31. detsembrini 2006; (c)põhjapüügi mõju hindamine; (d)hinnang selle kohta, kas kavandatud tegevus edendab sihtliikide ja kaaspüügina püütud mittesihtliikide säästvat majandamist ning kaitseb nende kalavarude elukohaks olevaid mereökosüsteeme, sealhulgas hoiab ära märkimisväärse kahjuliku mõju ohualdistele mereökosüsteemidele. 3.Lõike 2 punktis c osutatud mõjuhinnang tehakse vastavalt ÜRO Toidu- ja Põllumajandusorganisatsiooni (FAO) süvapüügi suunistele ning selles võetakse arvesse SPRFMO põhjapüügi mõjuhinnangu standardit ja alasid, kus ohualdiste mereökosüsteemide esinemine on teada või tõenäoline. 4.Komisjon teatab asjaomasele liikmesriigile SPRFMO otsusest seoses loaga tegeleda põhjapüügiga SPRFMO konventsiooni alal, mille kohta mõjuhinnang koostati, sealhulgas seonduvad tingimused ja asjaomased meetmed, et vältida märkimisväärset kahjulikku mõju ohualdistele mereökosüsteemidele. 5.Liikmesriigid tagavad, et lõike 2 punktis c osutatud hinnanguid ajakohastatakse, kui püügitegevuses on toimunud muudatus, mis võib mõjutada ohualteid mereökosüsteeme, ja esitavad kõnealuse teabe selle kättesaamisel komisjonile, kes edastab selle SPRFMO sekretariaadile. Artikkel 11 Põhjapüük väljaspool jalajälge või võrdlusperioodi püügitaseme ületamisel 1.Liikmesriigid keelavad nende lipu all sõitvatel kalalaevadel tegeleda põhjapüügiga väljaspool põhjapüügi jalajälge või võrdlusperioodi püügitaseme ületamisel ilma SPRFMO eelneva loata. 2.Liikmesriigid, kes kavandavad põhjapüüki väljaspool põhjapüügi jalajälge või kavatsevad ületada võrdlusperioodi püügitaset, millele on osutatud artikli 10 lõike 2 punktis b, esitavad komisjonile taotluse 80 päeva enne SPRFMO teaduskomitee kohtumist, kus nende taotlus läbi vaadatakse. Komisjon edastab taotluse SPRFMO sekretariaadile hiljemalt 60 päeva enne SPRFMO teaduskomitee kohtumist. Taotlus sisaldab järgmist: (a)põhjapüügi mõju hindamine; (b)hinnang selle kohta, kas kavandatud tegevus edendab sihtliikide ja kaaspüügina püütud mittesihtliikide säästvat majandamist ning kaitseb nende kalavarude elukohaks olevaid mereökosüsteeme, sealhulgas hoiab ära märkimisväärse kahjuliku mõju ohualdistele mereökosüsteemidele. 3.Lõike 2 punktis a osutatud mõjuhinnang tehakse vastavalt ÜRO Toidu- ja Põllumajandusorganisatsiooni (FAO) süvapüügi suunistele ning selles võetakse arvesse SPRFMO põhjapüügi mõjuhinnangu standardit ja alasid, kus ohualdiste mereökosüsteemide esinemine on teada või tõenäoline. 4.Komisjon teatab asjaomasele liikmesriigile SPRFMO otsusest seoses loaga tegeleda põhjapüügiga konventsiooni alal, mille kohta mõjuhinnang koostati, sealhulgas seonduvad tingimused ja asjaomased meetmed, et vältida märkimisväärset kahjulikku mõju ohualdistele mereökosüsteemidele. 5.Liikmesriigid tagavad, et hinnanguid ajakohastatakse, kui püügitegevuses on toimunud muudatus, mis võib mõjutada ohualteid mereökosüsteeme, ja esitavad kõnealuse teabe selle kättesaamisel komisjonile, kes edastab selle SPRFMO sekretariaadile. Artikkel 12 Ohualtid mereökosüsteemid põhjapüügil 1.Seni kuni SPRFMO teaduskomitee ei ole veel esitanud oma arvamust piirmäärade kohta, kohaldavad liikmesriigid nende lipu all sõitvate kalalaevade suhtes ohualdiste mereökosüsteemidega kokkupuute piirmäärasid, võttes arvesse FAO süvapüügi suuniste punkti 68. 2.Liikmesriigid nõuavad, et nende lipu all sõitvad kalalaevad lõpetavad põhjapüügi viie meremiili ulatuses mis tahes kohast SPRFMO konventsiooni alal, kus selline kokkupuude ületab lõike 1 kohaselt kehtestatud piirmäärasid. Liikmesriigid teatavad kokkupuutest ohualdiste mereökosüsteemidega komisjonile IV lisas sätestatud suuniste alusel. Komisjon edastab selle teabe viivitamata SPRFMO sekretariaadile. Artikkel 13

Vaatleja kohalolek põhjapüügil Liikmesriigid tagavad, et nende lipu all sõitvate ja põhjapüügiga tegelevate traalerite pardal on vaatleja 100 % püügireisidel ja muid põhjapüügivahendeid kasutavate kalalaevade pardal vähemalt 10 % püügireisidel. Artikkel 14 Põhjapüügiga seotud andmete esitamine 1.Määruse (EÜ) nr 1224/2009 artikli 33 kohaselt teatavad liikmesriigid komisjonile iga kuu 15. päevaks eelmisel kuul põhjapüügi käigus püütud liikide kogused. 2.Liikmesriigid esitavad komisjonile 15 päeva jooksul pärast iga kuu lõppu nimekirja nende lipu alla sõitvatest kalalaevadest, kes tegelevad aktiivse kalapüügi või ümberlaadimisega. Komisjon edastab kõnealuse teabe SPRFMO sekretariaadile viie päeva jooksul alates selle teabe kättesaamisest. 3.Liikmesriigid esitavad komisjonile viie päeva jooksul pärast iga kvartali lõppu kõik VMS-süsteemi andmed eelmise kvartali kohta. Komisjon edastab kõnealuse teabe SPRFMO sekretariaadile kümne päeva jooksul pärast iga kvartali lõppu. 4.Liikmesriigid keelavad nende lipu all sõitvatel kalalaevadel tegeleda põhjapüügiga, kui seoses kalalaeva identifitseerimisega nõutud V lisa kohased miinimumandmed ei ole esitatud. II peatükk Uurimuslik kalapüük Artikkel 15 Uurimusliku kalapüügi taotlus 1.Liikmesriigid, kes taotlevad nende lipu all sõitvale kalalaevale luba tegeleda uurimusliku kalapüügiga, esitavad vähemalt 80 päeva enne SPRFMO teaduskomitee kohtumist komisjonile: a) taotluse, milles on esitatud V lisa kohane teave; b) VI lisa kohase kalapüügi tegevuskava, sealhulgas kohustuse järgida artikli 16 lõigetes 3, 4 ja 5 esitatud andmekogumiskava. 2.Hiljemalt 60 päeva enne SPRFMO teaduskomitee kohtumist edastab komisjon taotluse SPRFMO komisjonile ja kalapüügi tegevuskava SPRFMO teaduskomiteele. 3.Komisjon teatab liikmesriikidele SPRFMO otsusest seoses loaga tegeleda uurimusliku kalapüügiga. Artikkel 16

Uurimusliku kalapüügi luba 1.Liikmesriigid keelavad nende lipu all sõitvatel kalalaevadel tegeleda uurimusliku kalapüügiga ilma SPRFMO eelneva loata. 2.Liikmesriigid tagavad, et kõik nende lipu all sõitvad kalalaevad tegelevad uurimusliku kalapüügiga üksnes vastavalt SPRFMO kinnitatud kalapüügi tegevuskavale. 3.Liikmesriigid tagavad, et SPRFMO andmekogumiskavaga nõutud andmed on esitatud komisjonile, et viimane saaks need edastada SPRFMO sekretariaadile. 4.Uurimusliku kalapüügi luba omavatel liikmesriikide kalalaevadel on keelatud uurimuslikku kalapüüki jätkata, välja arvatud juhul, kui SPRFMO sekretariaadile on esitatud SPRFMO andmekogumiskavas täpsustatud andmed viimaste püügihooaegade kohta, mil püük toimus, ja teaduskomiteele on antud võimalus need läbi vaadata. 5.Liikmesriigid, kelle kalalaevad osalevad uurimuslikus kalapüügis, tagavad, et kõigil nende lipu all sõitvatel kalalaevadel on pardal üks või mitu sõltumatut vaatlejat, et koguda vastavalt SPRFMO andmekogumiskavale piisavalt andmeid. Artikkel 17 Kalalaeva asendamine uurimusliku kalapüügi korral 1.Olenemata artiklitest 15 ja 16 võivad liikmesriigid lubada uurimusliku kalapüügiga tegeleda nende lipu all sõitval laeval, mida kalapüügi tegevuskava ei hõlma, kui kalapüügi tegevuskavas esitatud liidu kalalaeval ei ole võimalik tegeleda asjaomase püügiga põhjendatud funktsionaalsetel põhjustel või vääramatu jõu tõttu. Sellisel juhul teavitab asjaomane liikmesriik viivitamata komisjoni ja esitab: a)plaanitava asenduslaeva täielikud andmed; b)põhjaliku aruande asendamise põhjuste kohta ja kõik asjakohased täiendavad dokumendid; c)kõigi asenduslaeval kasutatavate püügivahendite täieliku tehnilise kirjelduse. 2.Komisjon edastab selle teabe viivitamata SPRFMO sekretariaadile. IV jaotis Ühised kontrollimeetmed I peatükk Kalapüügiload Artikkel 18 Laevaregister

1.Liikmesriigid esitavad komisjonile iga aasta 15. novembriks SPRFMO sekretariaadile edastamiseks nimekirja nende lipu all sõitvatest kalalaevadest, kellel on järgmisel aastal lubatud püüda kala SPRFMO konventsiooni alal, sealhulgas V lisa kohase teabe. Liikmesriigid võtavad SPRFMO konventsiooni ala kalapüügilubade väljaandmisel arvesse seda, kuidas kalalaevad ja käitajad on seni eeskirju täitnud. 2.Liikmesriigid teatavad komisjonile nende lipu all sõitvatest kalalaevadest, kellel on lubatud püüda kala konventsiooni alal, vähemalt 20 päeva enne selliste laevade esimest sisenemist SPRFMO konventsiooni alale. Komisjon edastab kõnealuse teabe SPRFMO sekretariaadile vähemalt 15 päeva enne esimest sisenemist SPRFMO konventsiooni alale. 3.Liikmesriigid tagavad, et nende lipu all sõitvate ja SPRFMO konventsiooni ala kalapüügiluba omavate kalalaevade andmeid ajakohastatakse. Komisjonile teatatakse igast muudatusest vähemalt kümne päeva jooksul pärast sellist muudatust. Komisjon teavitab SPRFMO sekretariaati viie päeva jooksul alates selle teabe kättesaamisest. 4.Kui luba peatatakse, selle andmisest keeldutakse või see tunnistatakse muudel asjaoludel kehtetuks, teatavad liikmesriigid sellest viivitamata komisjonile, et viimane saaks esitada selle teabe SPRFMO sekretariaadile kolme päeva jooksul pärast loa kehtetuks muutumise kuupäeva. 5.Olenemata määruse (EL) nr 1380/2013 artikli 15 lõikest 1 on liidu kalalaevadel, mis ei ole kantud SPRFMO laevaregistrisse, keelatud püüda SPRFMO konventsiooni alal püütavaid kalaliike. II peatükk Ümberlaadimine Artikkel 19 Ümberlaadimise üldsätted 1.Käesolevat peatükki kohaldatakse järgmiste ümberlaadimistoimingute suhtes: a)SPRFMO konventsiooni alal teostatud ümberlaadimistoimingud SPRFMO konventsiooni alalt püütud SPRFMO kalavarude ja nendega koos püütud muude liikidega; b)väljaspool SPRFMO konventsiooni ala teostatud ümberlaadimistoimingud SPRFMO konventsiooni alalt püütud SPRFMO kalavarude ja nendega koos püütud muude liikidega. 2.Merel ja sadamas võivad ümberlaadimistoiminguid teha üksnes SPRFMO laevaregistrisse kantud kalalaevad. 3.Merel võivad kütust, meeskonda, püügivahendeid või muud varustust anda SPRFMO konventsiooni alal üle üksnes SPRFMO laevaregistrisse kantud kalalaevad. 4. Käesolev artikkel ei piira määruse (EÜ) nr 1224/2009 artiklite 21 ja 22 ning määruse (EÜ) nr 1005/2008 artikli 4 lõigete 3 ja 4 kohaldamist. 5. SPRFMO kalavarude ja koos nendega SPRFMO konventsiooni alalt püütud muude liikide ümberlaadimine merel on liidu vetes keelatud. Artikkel 20 Stauriidi ja põhjalähedaste liikide ümberlaadimisest teatamine 1.Hoolimata sellest, kus ümberlaadimine toimub, teatab selle liikmesriigi ametiasutus, kelle lipu all sõitvad kalalaevad laadivad SPRFMO konventsiooni alal püütud stauriidi ja põhjalähedasi liike ümber, komisjonile ning samal ajal ka SPRFMO sekretariaadile järgmise teabe:

a)ümberlaadimise kavatsuse teade, milles märgitakse 14-päevane periood, mil SPRFMO konventsiooni alal püütud stauriidi ja põhjalähedasi liike on kavas ümber laadida, ning mis peab laekuma seitse päeva enne 14-päevase perioodi esimest päeva; b)tegelikku ümberlaadimist käsitlev teade, mis peab laekuma vähemalt 12 tundi enne sellise tegevuse eeldatavat aega. Liikmesriigid võivad lubada, et liidu kalalaeva käitaja esitab selle teabe otse SPRFMO sekretariaadile, kui samal ajal edastatakse kõnealune teave ka komisjonile. 2.Lõikes 1 osutatud teated sisaldavad asjakohast kättesaadavat teavet ümberlaadimistoimingu kohta, sealhulgas eeldatavat kuupäeva ja kellaaega, eeldatavat asukohta, kalavaru ning VII lisa kohast teavet asjaomase liidu kalalaeva kohta. Artikkel 21 Stauriidi ja põhjalähedaste liikide ümberlaadimise järelevalve 1.Kui mahalaadiva või vastuvõtva liidu kalalaeva pardal on vaatleja, jälgib vaatleja ümberlaadimistoiminguid. Vaatleja täidab ümberlaadimisega seotud SPRFMO püügipäevikulehe vastavalt VIII lisale, et kontrollida ümberlaaditud kalandustoodete kogust ja liike, ning esitab püügipäevikulehe koopia selle liikmesriigi pädevale asutusele, kelle lipu all laev sõidab. 2.Liikmesriik, kelle lipu all kalalaev sõidab, esitab ümberlaadimisega seotud püügipäevikulehe vaatlusandmed komisjonile kümne päeva jooksul pärast vaatleja pardalt mahatulekut. Komisjon edastab selle SPRFMO sekretariaadile hiljemalt 15 päeva jooksul pärast pardalt mahatulekut. 3.Ümberlaaditavate kalandustoodete koguse ja liikide kontrollimiseks ning selle tagamiseks, et kontrolli saaks teha nõuetekohaselt, peab pardal oleval vaatlejal olema täielik juurdepääs kontrollitavale liidu kalalaevale, sealhulgas laevaperele, püügivahenditele, varustusele, püügiandmetele ja kalatrümmidele. Artikkel 22 Pärast stauriidi ja põhjalähedaste liikide ümberlaadimist esitatav teave 1.Ümberlaadimistoiminguid teostavad liikmesriigid teatavad kõigist ümberlaadimise üksikasjadest samal ajal nii SPRFMO sekretariaadile kui ka komisjonile vastavalt IX lisale hiljemalt seitse päeva pärast ümberlaadimise toimumist. 2.Liikmesriigid võivad lubada, et kalalaeva käitaja esitab lõikes 1 osutatud teabe elektrooniliselt otse SPRFMO sekretariaadile, kui samal ajal edastatakse kõnealune teave ka komisjonile. Kõik liidu kalalaeva käitaja poolt SPRFMO sekretariaadilt saadud taotlused selgituste saamiseks edastatakse ka komisjonile. III peatükk Andmete kogumine ja aruandlus Artikkel 23 Andmete kogumine ja aruandlus 1.Lisaks artiklites 6, 9, 12, 14, 16, 21 ja 22 sätestatud aruandlusnõuetele peavad liikmesriigid, kes püüavad kala SPRFMO konventsiooni alal, esitama komisjonile käesoleva artikli lõigetes 2 ja 3 sätestatud andmed. 2.Liikmesriigid, kes püüavad kala SPRFMO konventsiooni alal, esitavad iga aasta 15. septembriks komisjonile eelmise kalendriaasta jooksul püütud liikide ja liigirühmade eluskaalu. Komisjon edastab selle teabe SPRFMO sekretariaadile enne 30. septembrit.

3.Liikmeriigid, kes püüavad kala SPRFMO konventsiooni alal, esitavad komisjonile iga aasta 15. juuniks andmed traalpüügi kohta traalide kaupa; andmed põhjaõngejadade kohta õngede sisselaskmise alusel; andmed lossimiste (sh külmutuslaevad) ja ümberlaadimiste kohta. Komisjon edastab selle teabe SPRFMO sekretariaadile enne 30. juunit. 4.Komisjon võib rakendusaktides sätestada käesolevas artiklis osutatud andmete esitamise üksikasjalikud nõuded. Kõnealused rakendusaktid võetakse vastu artiklis 35 osutatud kontrollimenetluse kohaselt. IV peatükk Seire Artikkel 24 Vaatlejate programmid 1.Liikmesriigid, kes püüavad kala SPRFMO konventsiooni alal, koostavad vaatlejate programmid, et koguda X lisas esitatud andmeid. 2.Liikmesriigid, kes püüavad kala SPRFMO konventsiooni alal, esitavad komisjonile iga aasta 15. septembriks X lisas esitatud kohaldatavad vaatlusandmed eelmise kalendriaasta kohta. Komisjon edastab selle teabe SPRFMO sekretariaadile enne 30. septembrit. 3.Liikmesriigid, kes püüavad kala SPRFMO konventsiooni alal, esitavad iga aasta 15. augustiks eelmise aasta vaatlejate programmi rakendamise aastaaruande. Aruanne sisaldab vaatleja koolitust, programmi koostamist ja ulatust, kogutud andmete liiki ning aasta jooksul ilmnenud probleeme. Komisjon edastab selle teabe SPRFMO sekretariaadile enne 1. septembrit. V peatükk Kolmandate riikide kalalaevade kontrollimine liikmesriikide sadamates Artikkel 25 Kontaktpunktid ja määratud sadamad 1.Liikmesriik, kes soovib anda juurdepääsu oma sadamatele kolmandate riikide kalalaevadele, mille pardal on SPRFMO konventsiooni alal püütud kalandustooted või sellistest kalavarudest saadud kalandustooted, mida ei ole eelnevalt sadamas lossitud või ümber laaditud, peab: a)määrama sadamad, kuhu võivad kolmanda riigi kalalaevad taotleda sisenemist vastavalt nõukogu määruse (EÜ) nr 1005/2008 artiklile 5; b)määrama kontaktpunkti eelteatise vastuvõtmiseks vastavalt nõukogu määruse (EÜ) nr 1005/2008 artiklile 6; c)määrama kontaktpunkti kontrolliaruannete edastamiseks vastavalt nõukogu määruse (EÜ) nr 1005/2008 artikli 11 lõikele 3. 2.Liikmesriigid edastavad kõik määratud sadamate ja kontaktpunktide nimekirja tehtud muudatused komisjonile vähemalt 40 päeva enne muudatuste jõustumist. Komisjon edastab selle teabe SPRFMO sekretariaadile vähemalt 30 päeva enne muudatuste jõustumist. Artikkel 26

Eelnev teatamine 1.Erandina määruse (EÜ) nr 1005/2008 artikli 6 lõikest 1 nõuavad sadamaliikmesriigid, et kolmandate riikide kalalaevad, kes soovivad nende sadamates lossida või ümber laadida SPRFMO kalavarusid, mida ei ole varem lossitud või ümber laaditud, esitaksid hiljemalt 48 tundi enne eeldatavat sadamasse saabumise aega XI lisa kohaselt järgmise teabe: a)laeva tunnusandmed (pardatähis, nimi, lipuriik, Rahvusvahelise Mereorganisatsiooni (IMO) number (kui on) ja rahvusvaheline raadiokutsung; b)selle määratud sadama nimi, kuhu kalalaev soovib siseneda, ja sadamakülastuse eesmärk (lossimine või ümberlaadimine); c)kalapüügiloa koopia või vajaduse korral mõni muu kalalaevale antud luba oma tegevuse tõendamiseks seoses SPRFMO kalandustoodetega või luba neid ümber laadida; d)eeldatav sadamasse saabumise kuupäev ja kellaaeg; e)iga pardal hoitava SPRFMO kalandustoote eeldatav kogus (kilogrammides) koos vastavate püügipiirkondadega. Kui SPRFMO kalandustooteid pardal ei ole, esitatakse tühi ehk null-aruanne; f)iga lossitava või ümberlaaditava SPRFMO kalandustoote eeldatav kogus koos vastavate püügipiirkondadega; g)kalalaeva munsterroll; h)püügireisi kuupäevad. 2.Lõikes 1 sätestatud teatele tuleb lisada määruse (EL) nr 1005/2008 III peatüki kohaselt kinnitatud püügisertifikaat, kui kolmanda riigi kalalaeva pardal on kalandustooted. 3.Sadamaliikmesriigid võivad paluda ka lisateavet, kui nad tahavad kindlaks teha, kas kalalaev on tegelenud ETR-kalapüügiga või sellega seotud tegevusega. 4.Sadamaliikmesriigid võivad ette näha pikema või lühema teatamistähtaja, kui on kirjeldatud lõikes 1, võttes muu hulgas arvesse kalandustoote liiki ning püügipiirkondade ja nende sadamate vahelist kaugust. Sellisel juhul teavitab sadamaliikmesriik komisjoni, kes edastab teabe kiiresti SPRFMO sekretariaadile. Artikkel 27 Sadamas lossimise või ümberlaadimise luba Pärast artikli 26 kohase asjaomase teabe saamist otsustab sadamaliikmesriik, kas lubada või keelata kolmanda riigi kalalaeval oma sadamasse siseneda. Kui kolmanda riigi kalalaeval ei lubata siseneda, teavitab sadamaliikmesriik komisjoni, kes edastab teabe viivitamata SPRFMO sekretariaadile. Sadamaliikmesriigid keelavad oma sadamatesse siseneda kalalaevadel, mis on kantud ETR-kalapüügiga tegelevate laevade SPRFMO nimekirja. Artikkel 27a Kontroll sadamas 1.Sadamaliikmesriigid kontrollivad vähemalt 5 % lossimis- ja ümberlaadimistoimingutest, mida kolmanda riigi kalalaevad nende määratud sadamates seoses SPRFMO kalandustoodetega on teinud. 2.Ilma et see piiraks määruse (EÜ) nr 1005/2008 artikli 9 lõike 2 kohaldamist, kontrollivad sadamaliikmesriigid kolmanda riigi kalalaevu, kui:

a)teine lepinguosaline, koostööd tegev kolmas riik või piirkondlik kalandusorganisatsioon taotleb, et konkreetset kalalaeva tuleb kontrollida, eelkõige kui sellise soovi tõenduseks on esitatud tõendid, et asjaomane kalalaev on tegelenud ETR-kalapüügiga või on selget alust kahtlustada, et kalalaev on tegelenud ETR-kalapüügiga; b)kalalaev ei ole esitanud täielikku teavet, nagu on nõutud artikliga 26; c)kalalaeval on SPRFMO või muu piirkondliku kalandusorganisatsiooni eeskirjade kohaselt keelatud sadamasse siseneda või sadamat kasutada. Artikkel 28 Kontrollimenetlus 1. Käesoleva artikli sätteid kohaldatakse määruse (EÜ) nr 1005/2008 artiklis 10 sätestatud kontrollimenetlust käsitletavatele eeskirjadele lisaks. 2.Liikmesriigi inspektoritel on kehtiv isikut tõendav dokument. Nad võivad teha koopiaid kõikidest asjakohastest dokumentidest. 3.Kontrolli tehakse viisil, millega tagatakse, et kontroll häiriks kolmanda riigi kalalaeva nii vähe kui võimalik ning et saagi kvaliteet võimaluse korral ei halveneks. 4.Pärast kontrolli lõpuleviimist antakse kontrollitud kolmanda riigi kalalaeva kaptenile võimalus võtta seoses kontrolliaruandega ühendust asjaomase sadamaliikmesriigi pädeva asutusega. Kontrolliaruande vorm on esitatud XII lisas. 5.Sadamaliikmesriik edastab komisjonile 12 tööpäeva jooksul pärast kontrolli lõpuleviimise kuupäeva koopia määruse (EÜ) nr 1005/2008 artikli 10 lõikes 3 ja artikli 11 lõikes 3 osutatud kontrolliaruandest, mis on täidetud vastavalt XII lisale. Komisjon edastab aruande SPRFMO sekretariaadile 15 tööpäeva jooksul pärast kontrollimise lõpuleviimist. 6.Kui komisjon ei saa kontrolliaruannet kätte, et edastada see 15 tööpäeva jooksul SPRFMO sekretariaadile, teatab sadamaliikmesriik komisjonile kõnealuse 15-tööpäevase ajavahemiku jooksul viivituse põhjused ja aja, mil aruanne esitatakse. Artikkel 29 Sadamakontrolli käigus SPRFMO kaitse- ja majandamismeetmete tõendatud rikkumiste korral kohaldatav menetlus 1.Kui kontrollimise käigus kogutud teave annab alust uskuda, et kolmanda riigi kalalaev on rikkunud SPRFMO kaitse- ja majandamismeetmeid, kohaldatakse käesoleva artikli sätteid määruse (EÜ) nr 1005/2008 artiklile 11 lisaks. 2.Sadamaliikmesriigi pädevad asutused edastavad komisjonile kontrolliaruande koopia nii ruttu kui võimalik ja igal juhul viie tööpäeva jooksul. Komisjon edastab kõnealuse aruande viivitamata SPRFMO täitevsekretärile ja lipuriigiks olevale lepinguosalisele või koostööd tegeva kolmanda riigi kontaktpunktile. 3.Sadamaliikmesriigid teatavad kiiresti rikkumisega seoses võetud meetmetest lipuriigiks oleva lepinguosalise või koostööd tegeva kolmanda riigi pädevale asutusele ja komisjonile, kes edastab selle täitevsekretärile. VI peatükk Jõustamine Artikkel 30

Liikmesriikide teatatud väidetavad SPRFMO kaitse- ja majandamismeetmete rikkumised Liikmesriigid esitavad vähemalt 120 päeva enne aastakoosolekut komisjonile mis tahes dokumenteeritud teabe võimalike juhtumite kohta, mil kalalaevad ei täitnud SPRFMO konventsiooni alal SPRFMO kaitse- ja majandamismeetmeid viimase kahe aasta jooksul. Komisjon uurib kõnealust teavet ja vajaduse korral edastab selle SPRFMO sekretariaadile vähemalt 90 päeva enne aastakoosolekut. Artikkel 30a Liikmesriigi lipu all sõitva kalalaeva lisamine SPRFMO ETR-kalapüügiga tegelevate laevade esialgsesse nimekirja 1. Kui komisjon saab SPRFMO sekretariaadilt ametliku teate, et liikmesriigi lipu all sõitev kalalaev on kantud SPRFMO ETR-kalapüügiga tegelevate laevade esialgsesse nimekirja, edastab ta teate, sealhulgas tõendavad dokumendid ja SPRFMO sekretariaadi esitatud muu dokumenteeritud teabe liikmesriigile temapoolsete märkuste saamiseks hiljemalt 45 päeva enne SPRFMO komisjoni iga-aastast kohtumist. Komisjon uurib kõnealust teavet ja edastab selle SPRFMO sekretariaadile vähemalt 30 päeva enne aastakoosolekut. 2. Kui komisjon on teatanud selle liikmesriigi ametiasutustele, kelle lipu all kalalaev sõidab, et laev on kantud SPRFMO ETR-kalapüügiga tegelevate laevade esialgsesse nimekirja, teatavad need sellest laeva omanikule, samuti teatavad nad tagajärgedest juhul, kui laeva kandmine SPRFMO poolt vastu võetud ETR-kalapüügiga tegelevate laevade nimekirja saab kinnitust. Artikkel 31 SPRFMO ETR-kalapüügiga tegelevate laevade nimekirja kantud kalalaevadega seotud meetmed 1.Kui SPRFMO ETR-kalapüügiga tegelevate laevade nimekiri on vastu võetud, palub komisjon lipuliikmesriigil teatada kindlaks tehtud kalalaeva omanikule ETR-kalapüügiga tegelevate laevade nimekirja kandmisest ja tagajärgedest, mis võivad tuleneda kõnealusesse nimekirja kandmisest. 2.Kui liikmesriigil on teavet, et SPRFMO ETR-kalapüügiga tegelevate laevade nimekirja kantud kalalaeva nimi või rahvusvaheline raadiokutsung on muutunud, edastab ta selle teabe võimalikult kiiresti komisjonile. Komisjon edastab kõnealuse teabe viivitamata SPRFMO sekretariaadile. Artikkel 32 SPRFMO sekretariaadi teatatud väidetavad nõuete mittetäitmised 1.Kui komisjon saab SPRFMO sekretariaadilt teavet, mis viitab sellele, et liikmesriik ei ole väidetavalt SPRFMO konventsiooni ja/või kaitse- ja majandamismeetmeid täitnud, edastab komisjon selle teabe viivitamata asjaomasele liikmesriigile. 2.Liikmesriik esitab komisjonile väidetavate nõuete mittetäitmise suhtes algatatud mis tahes uurimiste tulemused ja võetud meetmed nõuete mittetäitmise probleemide lahendamiseks vähemalt 45 päeva enne aastakoosolekut. Komisjon edastab kõnealuse teabe SPRFMO sekretariaadile vähemalt 30 päeva enne aastakoosolekut. Artikkel 32a Lepinguosalise või koostööd tegeva kolmanda riigi teatatud väidetavad SPRFMO kaitse- ja majandamismeetmete rikkumised 1.Liikmesriigid määravad ühe kontaktpunkti, kellele lepinguosalised ja koostööd tegevad kolmandad riigid saadavad sadamakontrolli aruanded. 2.Liikmesriigid edastavad kõik määratud kontaktpunktide nimekirja tehtud muudatused komisjonile vähemalt 40 päeva enne muudatuste jõustumist. Komisjon edastab selle teabe SPRFMO sekretariaadile vähemalt 30 päeva enne selliste muudatuste jõustumist. 3.Kui liikmesriigi määratud kontaktpunkt saab lepinguosaliselt või koostööd tegevalt kolmandalt riigilt kontrolliaruande, mis tõendab, et kõnealuse liikmesriigi lipu all sõitev kalalaev on rikkunud SPRFMO kaitse- ja majandamismeetmeid, uurib lipuliikmesriik viivitamata väidetavat rikkumist ning teatab komisjonile uurimise seisust ja võimalike täitemeetmete rakendamisest, et komisjon saaks teavitada SPRFMO sekretariaati kolme kuu jooksul pärast teate kättesaamist. Kui liikmesriik ei saa aruannet komisjonile esitada kolme kuu jooksul alates kontrolliaruande kättesaamisest, teatab ta komisjonile kõnealuse kolmekuulise ajavahemiku jooksul viivituse põhjused ja aja, mil aruanne esitatakse. Komisjon edastab uurimise seisu või viivitusega seotud teabe SPRFMO täitevsekretärile. Artikkel 32b

Satelliitseireseadmete plommid 1.Lisaks määruse (EL) nr 404/2011 artiklites 18 ja 19 sätestatud nõuetele peab iga liikmesriik tagama, et tema lipu all sõitvate kalalaevade pardal olevatele satelliitseireseadmetele, mis on tootja poolt plommimata, on kinnitatud kõnealuse liikmesriigi väljastatud ametlikud ja eraldi tuvastatavad plommid. Plomme kasutatakse kõigil silla või antenni komponentidel, mis edastavad andmeid kas üksi või koostoimes teise komponendiga. 2.Liikmesriigid peavad registrit kõigi nende lipu all sõitvatele kalalaevadele väljastatud plommide kohta. Registrisse sisestatakse iga plommi kordumatu viitenumber ja üksikasjad plommi asendamise kohta, eelkõige kuupäev, mil asendatud plomm väljastati ja paigaldati, ning asendamise asjaolud. 3.Liikmesriikide lipu all sõitvatel kalalaevadel peavad 1. jaanuariks 2019 olema pardal vaid tootja plommitud satelliitseireseadmed. Artikkel 32c Satelliitseireseadmete tehniline rike 1.Satelliitseireseadmete tehnilise rikke korral peavad liidu kalalaevad asjakohaste telekommunikatsioonivahendite kaudu teatama oma lipuliikmesriigi kalapüügi seirekeskusele iga nelja tunni tagant järgmised andmed: a) IMO number; b) rahvusvaheline raadiokutsung; c) laeva nimi; d) kapteni nimi; e) asukoht, kuupäev ja kellaaeg (UTC); f) tegevus (püük/transiit/ümberlaadimine). 2.Liikmesriigid tagavad, et satelliitseireseadmete tehnilise rikke korral lõpetavad nende lipu all sõitvad kalalaevad püügitegevuse, stoovivad püügivahendid ja pöörduvad viivitamata sadamasse tagasi, et satelliitseireseadmed 60 päeva jooksul alates tehnilise rikke algusest remontida. 3.Käesoleva artikli lõikeid 1 ja 2 kohaldatakse määruse (EL) nr 404/2011 artiklis 25 sätestatud nõuetele lisaks. V jaotis Lõppsätted Artikkel 33 Konfidentsiaalsus

Käesoleva määruse raames kogutud ja vahetatud andmeid tuleb käsitleda kooskõlas määruse (EÜ) nr 1224/2009 artiklites 112 ja 113 sätestatud konfidentsiaalsuseeskirjadega. Artikkel 34 Muudatuste tegemise kord Selleks et SPRFMO kaitse- ja majandamismeetmete muudatused liidu õigusesse inkorporeerida, antakse komisjonile õigus võtta kooskõlas artikliga 35 vastu delegeeritud õigusakte, millega muudetakse: a)käesoleva määruse lisasid; b)artikli 6 lõigetes 1, 2 ja 3, artiklis 9, artikli 10 lõikes 2, artikli 11 lõikes 2, artikli 14 lõigetes 1, 2 ja 3, artikli 15 lõigetes 1 ja 2, artikli 18 lõigetes 1, 2, 3 ja 4, artikli 20 lõikes 1, artikli 21 lõikes 2, artikli 22 lõikes 1, artikli 23 lõigetes 2 ja 3, artikli 24 lõigetes 2 ja 3, artikli 25 lõikes 2, artikli 26 lõikes 1, artikli 28 lõigetes 5 ja 6, artikli 29 lõigetes 2 ja 3, artiklis 30, artikli 30a lõikes 1, artikli 32 lõikes 2, artikli 32a lõigetes 2 ja 3, artikli 32b lõikes 3 ning artikli 32c lõigetes 1 ja 2 kehtestatud tähtaegu; c) artiklites 5 ja 13 sätestatud vaatleja kohalolekut; d) võrdlusperioodi, et määrata kindlaks artikli 10 lõike 2 kohane põhjapüügi jalajälg; e) artikli 27a lõikes 1 sätestatud kontrolli ulatust; f)artikli 6 lõigetes 2 ja 3, artiklis 9, artikli 10 lõigetes 2 ja 3, artikli 11 lõigetes 2 ja 3, artikli 12 lõikes 1, artikli 14 lõigetes 1, 2 ja 3, artikli 15 lõikes 1, artikli 16 lõigetes 2 ja 3, artikli 17 lõikes 1, artikli 20 lõikes 1, artikli 21 lõikes 2, artikli 23 lõigetes 2 ja 3, artikli 24 lõikes 3, artikli 26 lõikes 1 ja artikli 32c lõikes 1 sätestatud andmete liiki ja teabenõudeid. Artikkel 35 Delegeeritud volituste teostamine 1.Komisjonile antakse õigus võtta vastu delegeeritud õigusakte käesolevas artiklis sätestatud tingimustel. 2.Artiklis 34 osutatud õigus võtta vastu delegeeritud õigusakte antakse komisjonile viieks aastaks alates käesoleva määruse jõustumise kuupäevast. Komisjon koostab delegeeritud volituste kohta aruande hiljemalt üheksa kuud enne viieaastase tähtaja möödumist. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist. 3.Euroopa Parlament või nõukogu võib artiklis 34 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses täpsustatud hilisemal kuupäeval. See ei mõjuta juba jõustunud delegeeritud õigusaktide kehtivust. 3a.Enne delegeeritud õigusakti vastuvõtmist konsulteerib komisjon kooskõlas 13. aprilli 2016. aasta institutsioonidevahelises parema õigusloome kokkuleppes sätestatud põhimõtetega iga liikmesriigi määratud ekspertidega. 4.Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule. 5.Artikli 34 alusel vastu võetud delegeeritud õigusakt jõustub ainult juhul, kui Euroopa Parlament või nõukogu ei ole kahe kuu jooksul pärast õigusakti teatavakstegemist Euroopa Parlamendile ja nõukogule esitanud selle suhtes vastuväidet või kui Euroopa Parlament ja nõukogu on enne selle tähtaja möödumist komisjonile teatanud, et nad ei esita vastuväidet. Euroopa Parlamendi või nõukogu algatusel pikendatakse seda tähtaega kahe kuu võrra. Artikkel 36 Rakendamine